b'\n_START_ARTICLE_\nKleopatra I. Sirijka\n_START_SECTION_\n\xc5\xbdivljenje\n_START_PARAGRAPH_\nKleopatra je bila h\xc4\x8derka Antioha III. Velikega, kralja Selevkidskega cesarstva, in kraljice Laodike III.\n_START_SECTION_\nKraljica\n_START_PARAGRAPH_\nLeta 197 pr. n. \xc5\xa1t. je Antioh III. osvojil ve\xc4\x8d mest v Mali Aziji, ki so bila pod oblastjo egip\xc4\x8danskega Ptolemajskega kraljestva. Rimljani so na pogajanjih Ptolemajcev s Selevkidi leta 196 pr. n. \xc5\xa1t. v Lisimahiji podprli Ptolemajce, zato je Antioh III. privolil v sklenitev miru in poroko svoje h\xc4\x8derke Kleopatre s Ptolemajem V. Zaroki leta 195 pr. n. \xc5\xa1t. je naslednje leto sledila poroka v Rafi. Ptolemaj V. je bil star pribli\xc5\xbeno 16 let, Kleopatra pa pribli\xc5\xbeno 10._NEWLINE_Ptolemajski vladarji so trdili, da je Kleopatra I. za doto dobila Kelesirijo, zato mora njeno ozemlje ponovno pripasti Egiptu. Po bitki pri Paniju leta 198 pr. n. \xc5\xa1t. je Kelesirija ne glede na to ostala v posesti Selevkidov._NEWLINE_V Aleksandriji so Kleopatro imenovali Sirijka. V skladu s ptolemajskim kultom so jo po mo\xc5\xbeu naslavljali s Theoi Epiphaneis, v skladu s starodavnimi egip\xc4\x8danskimi tradicijami pa z adelphe (sestra) Ptolemaja V. Na zboru sve\xc4\x8denikov v Memfisu leta 185 pr. n. \xc5\xa1t. so nanjo prenesli vse \xc4\x8dasti, ki jih je njen mo\xc5\xbe Ptolemaj V. dobil leta 196 pr. n. \xc5\xa1t. Leta 187 pr. n. \xc5\xa1t je bila imenovana za vezirja.\n_START_SECTION_\nVladanje\n_START_PARAGRAPH_\nPo mo\xc5\xbeevi smrti leta 180 pr. n. \xc5\xa1t. je vladala v imenu njunega madoletnega sina Ptolemaja VI. Bila je prva samostojna ptolemajska kraljica Egipta. Trditev potrjujejo zapisi na papirusih iz obdobja 179-176 pr. n. \xc5\xa1t., na katerih se Kleopatra I. imenuje Thea Epiphanes, njeno ime pa se pi\xc5\xa1e pred sinovim. Kovala je svoj denar. Tudi na njem je bilo njeno ime zapisano pred sinovim._NEWLINE_22. junija 2010 so arheologi v Tel Kadeshu v Izraelu blizu libanonske meje odkrili zlatnik z njeno podobo. Poro\xc4\x8dilo pravi, da gre za najte\xc5\xbeji in najdragocenej\xc5\xa1i zlatnik, ki so ga kdaj na\xc5\xa1li v Izraelu._NEWLINE_Ptolemaj V. je malo pred svojo smrtjo nameraval za\xc4\x8deti vojno proti Selevkidom. Kleopatra I. je potem, ko je po njegovi smrti postala samostojna vladarica, vse priprave na vojno proti svojemu bratu Selevku IV. Filopatorju takoj prekinila. Umrla je okoli leta 176 pr. n. \xc5\xa1t.'